# Hyvä lapsen vanhempi/huoltaja!

Useissa tutkimuksissa ja kartoituksissa on todettu, että lapset ja vanhemmat pitävät useimmiten suomalaista varhaiskasvatusta laadukkaana ja ovat tyytyväisiä varhaiskasvatukseen. Parannettavaakin kuitenkin on ja kehitystyötä tehdään runsaasti. Projektissa *Kehittävä palaute varhaiskasvatuksessa* tarkoituksena on ensin perusteellisesti tutkia lasten kohtaama ja tuottama varhaiskasvatuksen arki ja sitten tulosten pohjalta tuottaa palautetta kasvattajille varhaiskasvatuksen edelleen kehittämiseksi. Tutkimuksessa lapsia havainnoidaan, haastatellaan ja heidän toimintaansa arvioidaan. Aineistonkeruun tarkoituksena on selvittää lasten tavallista arkea, joten minkäänlaista puuttumista lasten toimintaan ei tapahdu. Tyypillisesti havainnointi tapahtuu kahtena satunnaisesti valittuna päivänä siten, että 20 minuutin välein lapsesta tehdään minuutin kestävä observointi, jossa lasten toimintaan ei puututa millään tavalla. Lisäksi ryhmän varhaiskasvattajat arvioivat lasten suhtautumistapoja ja ryhmänsä oppimisympäristöä. Tutkimuksen avulla voidaan lasten arjesta tehdyt observoinnit ja näkemykset kytkeä ryhmän pedagogiikkaan ja toimintatapoihin ja näin edistää varhaiskasvatuksessa olevien lasten arjen hyvinvointia. Syyskuusta 2017 alkaen on kerätty tutkimusaineistoa esimerkiksi teidän lapsenne päivähoitoyksiköstä (päiväkodista, perhepäivähoidosta). Vuosittain noin 3000 lasta valikoituu tutkimukseen satunnaisotannan perusteella. Tutkimukseen osallistuu 14 kuntaa.

Tutkimuksessa kerätyt tiedot ovat luottamuksellisia. Lasten tai heidän perheidensä tunnistetietoja ei kerätä, eikä henkilötietoja myöskään liitetä osaksi aineistoa. Aineisto tallennetaan sähköisesti. Vain huoltajilla, oman ryhmän varhaiskasvattajilla ja observointia suorittavalla toisen päiväkodin lastentarhanopettajalla on tieto tutkimukseen osallistuvan lapsen henkilöllisyydestä, eikä sitä välitetä eteenpäin. Suostumus pyydetään niiltä vanhemmilta, jotka ovat satunnaisotannan perusteella valikoituneet tutkimukseen. Osa vanhemmista myös arvioi varhaiskasvatustoimintaa ja oman lapsensa tarpeita varhaiskasvatuksessa. Henkilöstö huolehtii lapsista tavalliseen tapaan.

Noudatamme tutkimuksen eettisiä periaatteita. Lapsia ei aineistossa käsitellä yksilöinä, mutta suuri aineisto mahdollistaa pienemmänkin kehittämistarpeen luotettavan tutkimuksen. Anonyymiä tutkimusaineistoa käytetään myös varhaiskasvatustutkimuksessa Helsingin yliopiston koordinoimana (ks. yhteystiedot alla) varhaiskasvatuksen kehittämiseen tähtäävässä tutkimuksessa. Koska hankkeen tarkoituksena on varhaiskasvatuksen kehittäminen kunnissa, kunnille luodaan sähköinen käyttöliittymä oman kunnan tulosten analysoimiseksi ja kunnan varhaiskasvatustoiminnan kehittämiseksi. Tämä käyttöliittymä ei mahdollista pääsyä itse aineistoon eli yksittäisten lasten tai ryhmien tietoihin.

Lapsi ei osallistu tutkimushankkeeseen ilman vanhemman/vanhempien suostumusta. Osallistuminen on täysin vapaaehtoista ja vanhemmilla on koska tahansa mahdollisuus vetäytyä yhteistyöstä syytä ilmoittamatta. Jotta jokaisen lapsen näkemyksellä olisi mahdollisuus päästä esiin ja vaikuttamaan, myös osana kasvatuksen sisältöä, pyydämme suostumusta lapsenne osallistumiselle tutkimukseen. Palauta/palauttakaa lomake lapsen ryhmän kasvattajalle. Tutkimuksen tuloksia pyritään jakamaan myös vanhemmille ja niitä käytetään varhaiskasvatuksen edelleen kehittämiseen.

Lisätietoa hankkeesta osoitteessa http://blogs.helsinki.fi/reunamo/.

**Yhteistyöterveisin**

Jyrki Reunamo,

vastuullinen tutkija, dosentti, KT

Helsingin yliopisto, Kasvatustieteellinen tiedekunta, jyrki.reunamo@helsinki.fi

**Kuntien yhteyshenkilöt:**Espoo varpu.ojala@espoo.fi
Helsinki nina.onufriew@hel.fi
Hämeenlinna taru.terho@hmledu.fi

Joensuu mikko.tiihonen@joensuu.fi
Järvenpää taija.polkki@jarvenpaa.fi

Kangasala niina.kettunen-niemi@kangasala.f
Kerava heli.soderqvist@kerava.fi
Kouvola paivi.h.virtanen@kouvola.fi
Mäntsälä tuija.kukkonen@mantsala.fi
Nurmijärvi marita.kayhko@nurmijarvi.fi
Sipoo petra.salomaa@sipoo.fi
Turku ulla.soukainen@turku.fi
Vantaa tiina-liisa.akerfelt@vantaa.fi

# Suostumus tutkimukseen osallistumiselle

Tutkimuksessa kerätään tietoa lasten arkitoiminnasta varhaiskasvatuksessa havainnoimalla ja haastattelemalla lapsia sekä arvioimalla heidän toimintaansa. Lapsista kerättyihin tietoihin kytketään henkilöstön arviot ryhmän oppimisympäristöstä ja johtajien arviot päivähoitoyksiköstä, jolloin voidaan saada esiin arjen kokemusten ja kasvatustoiminnan yhteyksiä ja kehittää niitä. Kerätyn tiedon tarkoitus on kunnan varhaiskasvatuksen kehittäminen lasten arjen kokemusten pohjalta. Tutkimukseen osallistuminen on vapaaehtoista ja vanhemmilla on mahdollisuus milloin tahansa keskeyttää tutkimukseen osallistuminen syytä ilmoittamatta ja ilman heille siitä koituvia haittavaikutuksia, eikä keskeyttäminen vaikuta lapsen saamaan hoitoon. Vanhempien halutessa tällöin myös keskeyttämiseen asti kerätyt tiedot poistetaan. Tutkimusdata ei sisällä tunnistetietoja ja sen käytössä sovelletaan käyttäytymistieteellisen tutkimuksen eettisiä periaatteita. Anonyymi tutkimustieto arkistoidaan, jotta sitä voidaan käyttää varhaiskasvatustoiminnan muutosten seurantaan pitkäjänteiseen toiminnan kehittämiseen.

Lapseni \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ saa osallistua Kehittävä palaute varhaiskasvatuksessa tutkimukseen vuonna 2018-2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Paikka ja aika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Allekirjoitus

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Nimen selvennys